S-24/2023

Mál þetta, sem dómtekið var 6. janúar, er höfðað með ákæru lögreglustjórans á Suðurnesjum, útgefinni 3. janúar 2023, á hendur M-x-x D-x-x, fæddum [...], „fyrir stórfellt fíkniefnalagabrot, með því að hafa, sunnudaginn 6. nóvember 2022, staðið að innflutningi á 497 töflum af Oxycontin 80 mg (virkt efni: oxýkódon), ætluðum til söludreifingar hér á landi í ágóðaskyni en efnin flutti ákærði til Íslands sem farþegi með flugi W61539 frá Varsjá, Póllandi, til Keflavíkurflugvallar, falin innanklæða í fatnaði sem hann klæddist við komuna til landsins.

Telst brot þetta varða við 173. gr. a. almennra hegningarlaga nr. 19/1940.

Þess er krafist að ákærði verði dæmdur til refsingar og til greiðslu alls sakarkostnaðar.

Krafist er upptöku á samtals 497 töflum Oxycontin 80 mg með vísan til 6. mgr. 5. gr. laga um ávana- og fíkniefni nr. 65/1974 og 2. mgr. 14. gr. reglugerðar nr. 233/2001, sbr. reglugerð nr. 808/2018.“

Með bréfi 2. janúar 2023 fól ríkissaksóknari lögreglustjóranum á Suðurnesjum meðferð málsins fyrir dómi af hálfu ákæruvaldsins. Ákærði kom fyrir dómog játaði sök samkvæmt ákæru. Hann krefst vægustu refsingar og að brot hans verði heimfært til laga nr. 65/1974.

Með játningu sinni, sem fær næga stoð í gögnum málsins, telst ákærði sannur að sök og hefur unnið sér til refsingar.

Í málinu liggur bréf A yfirlæknis, dags. 26. ágúst 2019, þar sem hann fyrir hönd embættis landlæknis svarar fyrirspurn lögreglustjórans á Suðurnesjum varðandi lyfið O xy C ontin. Í bréfinu segir meðal annars að á árinu 2018 hafi verið skráð alls 39 lyfjatengd dauðsföll á Íslandi, þar af vegna ópíóða 23 dauðsföll. Í niðurstöðukafla bréfs yfirlæknisins segir meðal annars að 2- 3 töflur af Oxy Contin 80 mg geti verið banvænar. Hjá óreyndum neytendum sem mylji töflurnar, eða einstaklingum sem séu undir áhrifum annarra slævandi efna, geti jafnvel ein tafla verið lífshættuleg. Oxy Contin eigi aðeins að nota í nánu samráði við lækna. Í dómi Landsréttar í máli nr. 187/2022 er lagt til grundvallar að Oxy Contin hafi afar mikla hættueiginleika. Ekkert hefur komið fram í máli þessu sem bendir til að það mat sé rangt. Verður að leggja til grundvallar að ákærði hafi flutt til landsins umtalsvert magn afar hættulegs efnis sem ætlað hafi verið til söludreifingar. Verður háttsemi ákærða heimfærð til refsiákvæðis svo sem gert er í ákæru. Fallast ber á gerða upptökukröfu.

Ákærði hefur ekki sakaferil hér á landi svo kunnugt sé um í málinu. Þegar á allt er litið ákveðst refsing ákærða fangelsi í níu mánuði með frádrætti sem í dómsorði greinir. Ákærða verður gert að greiða málsvarnarþóknun verjanda síns fyrir dómi og á rannsóknarstigi, B-kk-ef H-kk-ef lögmanns, 994.356 krónur með virðisaukaskatti, 13.400 króna aksturskostnað verjandans og annan sakarkostnað sem samkvæmt gögnum málsins nemur 165.834 krónum. Af hálfu ákæruvaldsins fór Á-kk-nf J-kk-nf aðstoðarsaksóknari með málið. Þ-kk-nf D-kk-nf kveður upp dóm þennan.

Dómsorð:

Ákærði, M-x-x D-x-x, sæti fangelsi í níu mánuði. Frá refsingunni skal draga með fullri dagatölu gæzluvarðhald sem ákærði sætti frá 6. til 11. nóvember 2023.

Upptækar eru gerðar 497 töflur af Oxy Contin 80 mg sem lagt var hald á við rannsókn málsins.

Ákærði greiði málsvarnarþóknun verjanda síns fyrir dómi og á rannsóknarstigi, B-kk-ef H-kk-ef lögmanns, 994.356 krónur, 13.400 króna aksturskostnað verjandans og 165.834 króna annan sakarkostnað.

Þ-kk-nf D-kk-nf